ข้อมูลสรุป

(Executive Summary)

ตั้งแต่เริ่มก่อตั้งบริษัทจวบจนปัจจุบันซึ่งก้าวเข้าสู่ปีที่ 20
บริษัทคำนึงถึงเรื่องความสมดุลของการดำเนินการในทุกมิติตามแนวคิดเศรษฐกิจพอเพียงควบคู่ไปกับหลักธรรมาภิบาล
ซึ่งส่งผลให้บริษัทเติบโตมาได้อย่างต่อเนื่อง
มีความแข็งแกร่งทางด้านการเงินจนเป็นที่ยอมรับในระดับสากล เห็นได้จากในปีที่ผ่านมา
บริษัทได้รับการคัดเลือกจากนิตยสาร Forbes Asia
ให้เป็นบริษัทที่มีผลประกอบการที่โดดเด่นสำหรับบริษัทที่มีรายได้ต่ำกว่า 1,000
ล้านเหรียญสหรัฐอเมริกา โดยพิจารณาจากผลการดำเนินงานที่เติบโตมาอย่างต่อเนื่อง ซึ่งเป็น 1
ใน 7 บริษัทไทยที่ได้รับเลือกในครั้งนี้
ในอีกมิติหนึ่งบริษัทได้รับรางวัลประกาศเกียรติคุณจากสำนักงานคณะกรรมการคุ้มครองผู้บริโภค
สำนักนายกรัฐมนตรี (สคบ.) ในฐานะ ”ผู้ประกอบธุรกิจอสังหาริมทรัพย์ที่ดีประจำปี 2550-2551”
ซึ่งเป็นโครงการที่สำนักงานคณะกรรมการคุ้มครองผู้บริโภคได้จัดขึ้น
โดยมีวัตถุประสงค์เพื่อให้ผู้ประกอบธุรกิจมีจริยธรรมและความรับผิดชอบต่อสังคม
สะท้อนให้เห็นถึงการให้ความสำคัญต่อลูกค้า ทั้งก่อนและหลังการขาย
โดยเฉพาะการบริหารชุมชนซึ่งเป็นการบริการหลังการขายที่บริษัทให้ความสำคัญและถือเป็นจุดแข็งและความแตกต่างจากคู่แข่ง
อันจะนำไปสู่การเติบโตอย่างยั่งยืน และในปี 2551
เป็นอีกครั้งหนึ่งที่บริษัทได้รับการจัดอันดับจากสมาคมส่งเสริมสถาบันกรรมการบริษัทไทยให้เป็นบริษัทที่มีการกำกับดูแลกิจการในระดับดีมาก
(4 ตราสัญลักษณ์) เป็นปีที่ 5 ติดต่อกัน
ด้านการดำเนินงานตามหลักธรรมาภิบาลที่มุ่งเน้นการเปิดเผยข้อมูลต่อนักลงทุน ผู้ถือหุ้น
และบุคคลทั่วไปอย่างโปร่งใสมาโดยตลอด

สำหรับปี 2551 ซึ่งเป็นปีแรกของวิสัยทัศน์ระยะที่ 3 โดยระยะแรกปี 2545-2547
มุ่งเน้นการพัฒนาศักยภาพและประสิทธิภาพเพื่อก้าวขึ้นสู่ผู้นำตลาดในการพัฒนาอาคารชุดพักอาศัย
ระยะที่ 2 ปี 2548-2550
เน้นการรักษาประสิทธิภาพในการดำเนินการในฐานะผู้นำในการพัฒนาอาคารชุดพักอาศัย
ซึ่งบริษัทได้รับการยอมรับจากสาธารณชนอย่างกว้างขวางในการเป็นผู้นำตลาดอาคารชุดพักอาศัย
ระยะที่ 3 ปี 2551-2553
คณะกรรมการกำหนดวิสัยทัศน์ให้บริษัทมุ่งเน้นเรื่องคุณภาพในการดำเนินงานในทุกมิติ
เพื่อการเติบโตอย่างยั่งยืนควบคู่ไปกับการรับผิดชอบต่อสิ่งแวดล้อมและสังคม
ในทุกกระบวนการในการดำเนินงานของบริษัท โดยใช้กลยุทธ์ “น่านน้ำสีคราม” (Blue Ocean
Strategy)
ในการพัฒนาและขยายโครงการอันทำให้บริษัทอยู่เหนือจากการแข่งขันและเป็นผู้นำตลาดโดยแท้จริง
ด้วยประสบการณ์ 20 ปีที่อยู่ในภาคธุรกิจพัฒนาอสังหาริมทรัพย์โดยเฉพาะในช่วงวิกฤตปี 2540
ได้หล่อหลอมให้บุคลากรในองค์กรมีค่านิยมร่วมกันและเป็นแรงผลักดันให้องค์กรก้าวพ้นวิกฤตครั้งที่ผ่านมาและเติบโตแบบก้าวกระโดด
ปัจจุบันค่านิยมดังกล่าวได้ถูกพัฒนาจนเป็น “ค่านิยมองค์กร” (Core Value)หรือ
“C-L-A-S-S-I-C”
ซึ่งใช้เป็นแนวทางในการพัฒนาและหล่อหลอมบุคลากรในทุกระดับทั้งเก่าและใหม่
เพื่อให้เกิดสมรรถนะหลักอันจะนำพาให้องค์กรเติบโตอย่างยั่งยืนภายใต้สภาวะการแข่งขันที่ทวีความรุนแรงและความผันผวนตลอดเวลา

การดำเนินงานของบริษัทในปี
2551ในช่วงครึ่งปีแรกบริษัทได้ดำเนินงานตามแผนงานและบรรลุเป้าหมายตามที่ตั้งไว้ภายใต้สถานการณ์ที่น่าวิตกและกังวลในทุกๆด้าน
โดยเฉพาะเรื่องของต้นทุนซึ่งเป็นผลโดยตรงมาจากราคาเหล็กซึ่งปรับราคาขึ้นกว่าเท่าตัวจากช่วงต้นปีถึงกลางปี
อันเป็นผลมาจากความผันผวนของราคาน้ำมันซึ่งปรับตัวสูงขึ้นเป็นประวัติการณ์
โดยในช่วงครึ่งปีแรกมีการเปิดตัวโครงการ 3 โครงการได้แก่ โครงการลุมพินี วิลล์ รามคำแหง
26 โครงการลุมพินี เพลสและลุมพินี สวีท พระราม 8 โครงการลุมพินี เพลส พระราม 9-รัชดา
ซึ่งทุกโครงการยังคงได้รับการตอบรับอย่างดีในด้านยอดขาย โดย 2
โครงการแรกปัจจุบันอยู่ระหว่างการก่อสร้างจะแล้วเสร็จพร้อมโอนกรรมสิทธิ์และรับรู้เป็นรายได้ของปี
2552 สำหรับโครงการลุมพินี เพลส พระราม 9-รัชดา จะแล้วเสร็จและรับรู้รายได้ในปี 2553
ส่วนโครงการที่แล้วเสร็จในช่วงครึ่งปีแรกประกอบด้วย 3 โครงการ ได้แก่ โครงการลุมพินี เพลส
รัชดา-ท่าพระ โครงการลุมพินี วิลล์ รามคำแหง 44 และโครงการลุมพินี คอนโดทาวน์
บดินทร์เดชา-รามคำแหง ซึ่งเป็นโครงการขนาดใหญ่จำนวนห้องชุดเกือบ 3,500 หน่วยจาก 14
อาคาร ซึ่งโครงการดังกล่าวถือเป็นโครงการแรกของแบรนด์ “คอนโดทาวน์” ที่บริษัทใช้เป็น Flag
Ship ในการบุกเบิกและพัฒนาอาคารชุดพักอาศัยในทำเลใหม่ๆ
โดยมุ่งเน้นไปที่กลุ่มลูกค้าที่มีรายได้ระดับล่าง-บน (15,000-20,000 บาท/ครอบครัว/เดือน)
โครงการดังกล่าวก่อให้เกิดนวัตกรรมในด้านต่างๆอย่างมากมาย
เริ่มตั้งแต่การบริหารงานขายที่ต้องจัดเตรียมกระบวนการต่างๆเพื่อรองรับลูกค้าจำนวนมากกว่าพันรายเมื่อครั้งเปิดการขายในวันแรก
กระบวนการในการพัฒนาผลิตภัณฑ์และการบริหารงานก่อสร้างที่ต้องมีการจัดการใหม่หมดเพื่อให้มาซึ่งต้นทุน
ค่าก่อสร้างที่เหมาะสมกับราคาขาย ระยะเวลาการก่อสร้างที่ถูกกำหนดให้แล้วเสร็จภายใน 1
ปีจากพื้นที่อาคารเกือบ 140,000 ต.ร.ม.
ตลอดจนแนวทางในการบริหารจัดการชุมชนขนาดใหญ่เพื่อสร้างคุณภาพชีวิตที่ดีของผู้อยู่อาศัยภายใต้มาตรฐาน
“ลุมพินี” รวมถึงนวัตกรรมทางด้านการเงินซึ่งเกิดจากความร่วมมืออย่างใกล้ชิดกับสถาบันการเงิน
เพื่อประสานประโยชน์ให้เกิดแก่ทุกฝ่ายดังปรากฎรายละเอียดอยู่ในประวัติบริษัทหน้า12
โดยทุกโครงการสามารถก่อสร้างแล้วเสร็จและโอนกรรมสิทธิ์ให้แก่ลูกค้าได้ตามกำหนดเวลา
สำหรับช่วงครึ่งปีหลังบริษัทตัดสินใจชะลอการพัฒนาโครงการใหม่เนื่องมาจากความผันผวนทางด้านต้นทุนดังที่กล่าวมาแล้วตั้งแต่ต้น
เพื่อรอดูสถานการณ์ที่ชัดเจนอันเป็นการลดความเสี่ยงในการดำเนินธุรกิจ
อย่างไรก็ตามบริษัทได้เปิดตัวโครงการอีกครั้งในกลางเดือนธันวาคม ได้แก่โครงการลุมพินี วิลล์
บางแค
เมื่อสถานการณ์ทางด้านต้นทุนและราคาน้ำมันเริ่มคลี่คลายแม้ในช่วงเวลาดังกล่าวสถานการณ์ทางด้านการเมืองยังวุ่นวายและดัชนีความเชื่อมั่นของผู้บริโภคอยู่ในระดับต่ำ
บริษัทได้มีการปรับเปลี่ยนกลยุทธ์ในการพัฒนาโครงการโดยเฉพาะโครงการนำร่อง (Pilot
Project ที่เป็นโครงการที่พัฒนาในทำเลใหม่ๆ)
เพื่อให้เหมาะกับสถานการณ์โดยหันมาพัฒนาโครงการขนาดเล็กจำนวนยูนิตที่พอเหมาะและราคาที่น่าดึงดูดใจ
เพื่อกระตุ้นให้ตลาดบริเวณดังกล่าวเกิดการรับรู้มีความสนใจจนนำไปสู่การตัดสินใจซื้อ และโครงการ
”ลุมพินี วิลล์ บางแค”ได้รับการตอบรับจากผู้บริโภคเป็นอย่างดีตามกลยุทธ์ที่วางไว้
โดยบริษัทสามารถปิดการขายห้องชุดทั้งหมดที่เปิดให้จองในวันเปิดตัวโครงการวันแรก
ซึ่งแสดงถึงความเชื่อมั่นของผู้บริโภคที่มีต่อแบรนด์ “ลุมพินี”
ในส่วนของโครงการแล้วเสร็จสำหรับครึ่งปีหลังได้แก่ โครงการลุมพินี คอนโดทาวน์
รามอินทรา-หลักสี่ ซึ่งเป็นโครงการภายใต้แบรนด์ คอนโดทาวน์ โครงการที่ 2
ซึ่งบริษัทประสบความสำเร็จอย่างดีอีกครั้งหนึ่งในช่วงเปิดตัวโครงการ
โดยบริษัทสามารถปิดการขายทั้งโครงการในวันที่เปิดตัวเช่นกัน

ด้านส่วนแบ่งการตลาด บริษัทครองส่วนแบ่งการตลาดในปี 2551ประมาณ 31%
ในด้านของอาคารชุดพักอาศัยที่จดทะเบียนในกรุงเทพและปริมณฑล โดยในปี 2551
มีอาคารชุดพักอาศัยในกรุงเทพและปริมณฑลจดทะเบียนทั้งสิ้นรวมประมาณ 26,100 หน่วย จาก 86
โครงการ สำหรับอาคารชุดพักอาศัยของบริษัทที่จดทะเบียนทั้งสิ้นประมาณ 8,000 หน่วย จาก 6
โครงการ และในปี 2551 บริษัทมีการเปิดตัวโครงการทั้งสิ้น 4 โครงการ
มีจำนวนหน่วยรวมประมาณ 3,750 หน่วย ซึ่งคิดเป็น 11%
ของโครงการอาคารชุดพักอาศัยที่เปิดตัวใหม่ในกรุงเทพและปริมณฑลในช่วงปีที่ผ่านมา

ด้านผลประกอบการบริษัทและบริษัทย่อยมีรายได้รวม 7,232.36 ล้านบาทเพิ่มขึ้นจากปี 2550
ที่มีรายได้รวม 6,754.00 ล้านบาท หรือเพิ่มขึ้นร้อยละ 7.08
มาจากการที่บริษัทสามารถรับรู้รายได้จาก 5 โครงการที่ก่อสร้างแล้วเสร็จในปี 2551
และโครงการที่ต่อเนื่องมาจากปี 2550 โดยมีอัตรากำไรขั้นต้นจากการขายอยู่ที่ร้อยละ 31.24
ส่วนอัตรากำไรสุทธิอยู่ที่ร้อยละ 16.67 ซึ่งเติบโตจากปี 2550 ร้อยละ 13.74
จึงนับได้ว่าบริษัทยังคงรักษาอัตราการเติบโตมาได้อย่างต่อเนื่อง
แม้อยู่ในช่วงแนวโน้มของเศรษฐกิจขาลงและมีปัจจัยเสี่ยงรอบด้านอันเป็นผลมาจากการดำเนินธุรกิจด้วยความระมัดระวัง
คำนึงถึงความสมดุลและการเลือกใช้กลยุทธ์ที่เหมาะสม

ทางด้านงบกระแสเงินสด ณ วันที่ 31 ธันวาคม 2551 บริษัทมีเงินสดและเงินลงทุนชั่วคราวรวม
1,690.75 ล้านบาท เพิ่มขึ้นจากช่วงเดียวกันของปีก่อน ซึ่งมีเพียง 454.82 ล้านบาท
หรือเพิ่มขึ้นถึงร้อยละ 271.74
ซึ่งเป็นกระแสเงินสดที่มาจากการดำเนินงานและการสำรองเงินสดจากการเบิกใช้วงเงินค่าก่อสร้างเต็มวงเงินที่ทางบริษัทมีกับสถาบันการเงิน
เพื่อให้สภาพคล่องเพียงพอในการดำเนินโครงการต่างๆที่อยู่ระหว่างการพัฒนาของบริษัทให้แล้วเสร็จ
แม้จะเกิดวิฤกตทางการเงินจนอาจทำให้สถาบันการเงินชะลอหรือระงับการให้สินเชื่อโครงการตามแผนบริหารความเสี่ยงในระดับเลวร้ายที่บริษัทประเมินและกำหนดแนวทางในการบริหารจัดการไว้ในเรื่องของการบริหารความเสี่ยง
ทำให้บริษัทมีอัตราส่วนหนี้สินต่อส่วนของผู้ถือหุ้นเพิ่มขึ้นจาก 0.88 : 1 เป็น 0.97 : 1
และมีหนี้สินที่มีดอกเบี้ยต่อส่วนของผู้ถือหุ้นเพิ่มขึ้นจาก 0.45 : 1 เป็น 0.58 : 1
ตามลำดับสำหรับปี 2550 และ 2551

เมื่อวันที่ 9 ตุลาคม 2551 คณะกรรมการบริษัทมีมติอนุมัติโครงการซื้อหุ้นคืน
เนื่องจากราคาหุ้นในตลาดช่วงนั้นต่ำกว่าปัจจัยพื้นฐานของบริษัท
โดยกำหนดวงเงินที่จะใช้ในการซื้อคืนเป็นจำนวนเงิน 200 ล้านบาท
โดยมีจำนวนหุ้นที่จะซื้อคืนประมาณ 62 ล้านหุ้น คิดเป็นร้อยละ 4.20
ของหุ้นที่จำหน่ายแล้วทั้งหมดคือ1,475,698,768 หุ้น
และเป็นการซื้อในตลาดหลักทรัพย์แห่งประเทศไทยเท่านั้น มีระยะเวลาตั้งแต่วันที่ 24 ตุลาคม 2551
ถึง วันที่ 23 เมษายน 2552 โดย ณ วันที่ 15 มกราคม 2552 บริษัทซื้อหุ้นคืนมาแล้วทั้งสิ้นจำนวน
8,146,300 หุ้น รวมมูลค่า 17,841,189.00 บาท คิดเป็นร้อยละ 0.552
ของจำนวนหุ้นที่ชำระแล้วทั้งหมดในราคาเฉลี่ยหุ้นละ 2.19 บาท

เพื่อรองรับกับเศรษฐกิจในช่วงขาลง บริษัทกำหนดให้คงจำนวนบุคลากรไว้ในระดับเดิมตั้งแต่กลางปี
2551 ที่ผ่านมา โดยหันมาให้ความสำคัญกับการปรับปรุงกระบวนการภายในให้เกิดประสิทธิภาพสูงสุด
เพื่อรองรับกับการเติบโตของบริษัทในปี 2552 อันเป็นการควบคุมค่าใช้จ่ายโดยตรงของบริษัท
ซึ่งจากการกำหนดนโยบายดังกล่าวทำให้ทุกส่วนงานต้องหันกลับมาร่วมกันพิจารณาแนวทางในการดำเนินงานอีกครั้งหนึ่ง
โดยคาดว่าการเปลี่ยนแปลงในครั้งนี้จะนำไปสู่วิธีคิดกระบวนการทำงานใหม่
อันจะเป็นผลผลักดันให้บริษัทเติบโตอย่างมั่นคงต่อไปได้อีกในอนาคต
เหมือนดังเช่นที่เคยเกิดขึ้นเมื่อวิกฤตรอบที่ผ่านมา พร้อมกันนี้บริษัทยังปรับเปลี่ยนบทบาท
หน้าที่ของบริษัทและบริษัทย่อยอีกครั้งหนึ่ง เพื่อให้สอดคล้องกับสภาวการณ์ปัจจุบัน
โดยในส่วนงานที่เกี่ยวข้องกับการบริหารเงินและรายได้ให้รวมอยู่ในสายงานเดียวกัน
เพื่อความคล่องตัวในการบริหารจัดการในส่วนของการบริหารงานก่อสร้างดำเนินการโดยบริษัทลุมพินี
โปรเจค มาเนจเมนท์ เซอร์วิส จำกัด การบริหารงานขาย การบริหารชุมชน
และการบริหารทรัพย์สินเพื่อเช่าดำเนินการโดย บริษัท ลุมพินี พรอพเพอร์ตี้ มาเนจเมนท์ จำกัด

ทางด้านความรับผิดชอบต่อสิ่งแวดล้อมและสังคมที่บริษัทได้มีการดำเนินงานมาอย่างต่อเนื่อง
ในปีที่ผ่านมาบริษัทมีการดำเนินกิจกรรมต่างๆได้แก่ กิจกรรมบริจาคโลหิต
กิจกรรมสำหรับเด็กด้อยโอกาส กิจกรรมสร้างบ้านดินให้ผู้ไร้บ้าน
หรือการเพิ่มพื้นที่สีเขียวในบริเวณต่างๆทั้งภายในโครงการที่บริษัทพัฒนาหรือชุมชนโดยรอบ
การคัดแยกขยะ กิจกรรมรณรงค์ปิดไฟ 1 ชั่วโมง กิจกรรมลดการใช้ถุงพลาสติก
ทุกกิจกรรมมุ่งเน้นเริ่มต้นจากภายในองค์กรแล้วจึงขยายไปยังชุมชนที่บริษัทพัฒนาและขยายต่อไปยังชุมชนรอบข้างนับเป็นการสร้างสรรค์สิ่งแวดล้อมและชุมชนที่มีคุณภาพ
ภายใต้ตราสัญลักษณ์ “ชุมชนน่าอยู่” ซึ่งบ่งบอกถึงคุณภาพชีวิตที่ดีของผู้อยู่อาศัย
ถือเป็นความแตกต่างของบริษัทจากคู่แข่งที่ช่วยสร้างการรับรู้และจดจำต่อตราผลิตภัณฑ์ได้เป็นอย่างดีและส่งผลด้านการตลาดจากการบอกต่อหรือแนะนำต่อเพื่อนหรือคนรู้จัก
ซึ่งทำให้บริษัทสามารถรักษาอัตราค่าใช้จ่ายของการตลาดให้อยู่ในระดับต่ำ
ซึ่งบริษัทยังคงเพิ่มความเข้มข้นอยู่ตลอดเวลา โดยเฉพาะในเรื่องคุณภาพชีวิตที่ดีของผู้อาศัย

สำหรับในปี 2552 ซึ่งอยู่ในช่วงเศรษฐกิจขาลงและมีความเสี่ยงสูงโดยเฉพาะภาคการเมือง
และผลกระทบจากวิกฤตการณ์ด้านการเงินอันเกิดจากสินเชื่อต่ำกว่ามาตรฐาน
(SUBPRIME)ส่งผลให้สถาบันการเงินเข้มงวดในการปล่อยสินเชื่อ
ทั้งสินเชื่อโครงการและสินเชื่อรายย่อย
สำหรับบริษัทได้กำหนดกลยุทธ์เพื่อรองรับการดำเนินธุรกิจในช่วงเศรษฐกิจขาลงพร้อมแนวทางการบริหารความเสี่ยงไว้แล้วดังปรากฎอยู่ในเรื่องของการบริหารความเสี่ยง
โดยในปีนี้คณะกรรมการบริษัทได้กำหนดอัตราการเติบโตของบริษัทอยู่ในระดับ 10% -15%
ซึ่งคาดว่าในปีนี้บริษัทจะมีรายได้จากการขายประมาณ 8,000 ล้านบาท
ซึ่งมาจากโครงการที่แล้วเสร็จในปีนี้จำนวน 6 โครงการ อันได้แก่ โครงการลุมพินี วิลล์
รามอินทรา-หลักสี่ โครงการลุมพินี วิลล์ ประชาชื่น-พงษ์เพชร โครงการลุมพินี สวีท ปิ่นเกล้า
โครงการลุมพินี คอนโดทาวน์ รัตนาธิเบศร์ โครงการลุมพินี วิลล์ รามคำแหง 26
และท้ายสุดโครงการลุมพินี เพลส และลุมพินี สวีท พระราม 8 ซึ่งเมื่อสิ้นปี 2551
โครงการดังกล่าวมียอดการรับรู้รายได้อยู่ประมาณ 7,000 ล้านบาท
บริษัทวางเป้าหมายที่จะระบายสินค้าคงเหลือทั้งหมดที่มีอยู่ประมาณ 1,400 ล้านบาทเมื่อสิ้นปี 2551
ให้หมด (และเปลี่ยนเป็นเงินสด) เพื่อเสริมสภาพคล่องภายในครึ่งแรกของปี 2552
และกำหนดให้อายุของสินค้าคงเหลือที่จะเกิดขึ้นใหม่มีอายุไม่เกิน 3 เดือน
ด้วยการเพิ่มกิจกรรมและค่าใช้จ่ายทางการตลาดอย่างต่อเนื่อง
ในส่วนของอัตราการปฏิเสธสินเชื่อจากธนาคารที่หลายฝ่ายกังวล
ทางบริษัทได้จัดตั้งหน่วยงานที่รับผิดชอบดูแลและบริหารเครดิตของลูกค้าโดยตรงตั้งแต่วันแรกที่ลูกค้าตัดสินใจจองซื้อ
โดยร่วมมือกับทางธนาคารอย่างใกล้ชิดเพื่อคงระดับของอัตราการปฏิเสธสินเชื่อจากธนาคารให้อยู่ในระดับเดียวกันหรือต่ำกว่าปีที่ผ่านมา
ซึ่งในปี 2551 ลูกค้าของบริษัทถูกปฏิเสธสินเชื่อจากธนาคารประมาณร้อยละ 10
ซึ่งอยู่ในระดับต่ำกว่าเกณฑ์เฉลี่ยของตลาด

ส่วนแผนการเปิดโครงการใหม่ บริษัทมีแผนที่จะเปิดตัวโครงการใหม่ 6-8 โครงการ
มีมูลค่ารวมประมาณ 12,000 ล้านบาท โดยกำหนดเป้าหมายยอดขายประมาณ 10,000 ล้านบาท
เพื่อรับรู้เป็นรายได้ของปี 2553 และ 2554
โดยบริษัทอยู่ระหว่างการเจรจาซื้อที่ดินเพื่อเปิดโครงการในช่วงครึ่งปีแรก 2-3 แปลง

บริษัทเชื่อว่าธุรกิจที่บริษัทดำเนินการอยู่ได้แก่การสร้างที่พักอาศัยที่มีคุณภาพภายในเมือง
ซึ่งเป็นหนึ่งในปัจจัยสี่ อันเป็นความจำเป็นขั้นพื้นฐานของการดำรงชีวิต
ประกอบกับกลุ่มลูกค้าเป้าหมายของบริษัทเป็นกลุ่มที่ต้องการที่อยู่อาศัยอย่างแท้จริง
ภายใต้การคำนึงถึงความสมดุลในทุกมิติด้วยความระมัดระวัง
ด้วยกรอบบริหารความเสี่ยงที่บรรจุอยู่ในแผนธุรกิจโดยอาศัยข้อมูลทั้งภายในภายนอก
ประกอบกับประสบการณ์ในการเผชิญวิกฤตที่ผ่านมา
แนวทางการบริหารจัดการที่คำนึงถึงความรับผิดชอบต่อสิ่งแวดล้อมและสังคม
การคำนึงถึงความเท่าเทียมของผู้มีส่วนได้เสียทุกกลุ่มด้วยหลักการเปิดเผย โปร่งใสและตรวจสอบได้
เป็นปัจจัยที่เอื้อให้บริษัทยังสามารถดำเนินธุรกิจต่อไปและมีอัตราการเติบโตอย่างสม่ำเสมอ
แม้อยู่ในช่วงเศรษฐกิจขาลง
นอกจากนั้นการดำเนินธุรกิจหรือการพัฒนาโครงการของบริษัทยังเป็นส่วนหนึ่งที่ช่วยสร้างงานให้กับประเทศอันเป็นการช่วยภาวะเศรษฐกิจของประเทศโดยรวมอีกทางหนึ่ง